CELEX: 32021R1763
Language: bg
Date: 2021-10-06 00:00:00
Title: Регламент за изпълнение (ЕС) 2021/1763 на Комисията от 6 октомври 2021 година за изменение на Регламент за изпълнение (ЕС) 2020/600 по отношение на дерогациите от Регламент за изпълнение (ЕС) 2016/1150 с цел преодоляване на кризата, предизвикана от пандемията от COVID-19 в лозаро-винарския сектор

7.10.2021   
               
               
                  BG
               
               
                  Официален вестник на Европейския съюз
               
               
                  L 355/3
               
            
         РЕГЛАМЕНТ ЗА ИЗПЪЛНЕНИЕ (ЕС) 2021/1763 НА КОМИСИЯТА
         от 6 октомври 2021 година
         за изменение на Регламент за изпълнение (ЕС) 2020/600 по отношение на дерогациите от Регламент за изпълнение (ЕС) 2016/1150 с цел преодоляване на кризата, предизвикана от пандемията от COVID-19 в лозаро-винарския сектор
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (1), и по-специално член 54, букви а), б) и д) от него,
         като има предвид, че:
         
                     (1)
                  
                  
                     С Регламент за изпълнение (ЕС) 2020/600 на Комисията (2) бяха въведени някои дерогации от съществуващите правила — inter alia, от Регламент за изпълнение (ЕС) 2016/1150 на Комисията (3) — в лозаро-винарския сектор, с цел да се облекчи положението на операторите в този сектор и да им се помогне да се справят с последиците от пандемията от COVID-19. Въпреки ползата от тези мерки обаче не беше постигнато възстановяване на равновесието между предлагането и търсенето на пазара на вино.
                  
               
                     (2)
                  
                  
                     Пандемията от COVID-19 не е под контрол. Кампаниите за ваксинация в някои региони на Съюза и по света са недостатъчни, а в повечето държави все още се прилагат ограничения на движението и мерки за социално дистанциране. Тези мерки продължават да включват ограничения, свързани с пътуването, броя лица, които могат да се събират на едно място, частните празненства, обществените мероприятия, както и с възможностите за консумиране на храни и напитки извън дома. В резултат на тези ограничения потреблението на вино в Съюза допълнително се свива, а запасите нарастват, което в по-общ план води до пазарни смущения. Една трета от консумацията на вино в някои държави членки е свързана с туризма. Затова потреблението му продължава да намалява, а запасите да се увеличават. Тези последици от пандемията, заедно с наложените от Съединените щати мита и сланите в Европа през април 2021 г., оказаха сериозно отрицателно въздействие върху доходите на винопроизводителите в Съюза. Изчисленията показват, че сумарният ефект от всички тези фактори е равносилен на спад в оборота на лозаро-винарския сектор в Съюза средно с 15—20 %, като някои дружества са отчели загуби до 40 %.
                  
               
                     (3)
                  
                  
                     Неяснотата за това докога ще продължи кризата, което продължава да бъде труднопредвидимо поради бързото мутиране на вируса, допълнително задълбочава съществуващите значителни смущения на пазара на вино в Съюза. Това означава, че възстановяването на сектора ще отнеме по-дълго, отколкото би могло да се предвиди в началото на 2021 г. Затова е целесъобразно временната и извънредна подкрепа за лозаро-винарския сектор в Съюза да продължи да се прилага, за да се избегне увеличаване на вече регистрираните случаи на несъстоятелност.
                  
               
                     (4)
                  
                  
                     За да се осигури необходимата гъвкавост на държавите членки и операторите при изпълнението на програмите за подпомагане в лозаро-винарския сектор на Съюза, се счита, че е от съществено значение мерки за справяне с кризата, въведени с Регламент за изпълнение (ЕС) 2020/600 и впоследствие изменени с Регламент за изпълнение (ЕС) 2021/78 на Комисията (4), да продължат да се прилагат в този сектор в Съюза. В частност възможността, предоставена на държавите членки при необходимост да въвеждат промени в съответните си национални програми във всеки един момент в рамките на дадена година, им позволи да реагират своевременно на извънредните обстоятелства през последните месеци и да поискат промени в програмите за подпомагане още с установяването на необходимостта за това. Тази гъвкавост помогна на държавите членки да въведат нови мерки, да оптимизират вече въведените мерки, както и по-често и при необходимост да ги адаптират, като вземат предвид динамичната пазарна ситуация. Гъвкавостта, въведена за прилагането на мярката за събиране на реколтата на зелено, предостави на операторите и нужното време, за да планират тази мярка и да осигурят необходимата работната сила за функционирането в трудните условия на пандемията от COVID-19.
                  
               
                     (5)
                  
                  
                     Тъй като се очаква последиците от пандемията от COVID-19 да обхванат и периода след края на 2021 г., засягайки значителна част от финансовата 2022 година, е необходимо срокът на прилагане на мерките, определени в член 2 от Регламент за изпълнение (ЕС) 2020/600, да бъде удължен за цялата финансова 2022 г. Тъй като обаче мерките, определени в членове 3 и 4 от Делегиран регламент (ЕС) 2020/592 на Комисията (5), могат да бъдат финансирани само по програми за подпомагане в лозаро-винарския сектор през финансовите 2020 и 2021 години, удължаването на срока не следва да се прилага за тези мерки.
                  
               
                     (6)
                  
                  
                     Поради това Регламент за изпълнение (ЕС) 2020/600 следва да бъде съответно изменен.
                  
               
                     (7)
                  
                  
                     За да се осигури приемственост между финансовите години 2021 и 2022, настоящият регламент следва да влезе в сила на третия ден след деня на публикуването му в Официален вестник на Европейския съюз и да се прилага от 16 октомври 2021 г.
                  
               
                     (8)
                  
                  
                     Мерките, предвидени в настоящия регламент, са в съответствие със становището на Комитета за общата организация на селскостопанските пазари,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Изменения на Регламент за изпълнение (ЕС) 2020/600
            Член 2 от Регламент за изпълнение (ЕС) 2020/600 се изменя, както следва:
            
                        (1)
                     
                     
                        параграф 1 се заменя със следното:
                        
                           „1.   Чрез дерогация от член 2, параграф 1 от Регламент за изпълнение (ЕС) 2016/1150 държавите членки могат при необходимост да въвеждат във всеки един момент в рамките на финансовите 2020 и 2021 години, но не по-късно от 15 октомври 2021 г., промени в своите национални програми за подпомагане на лозаро-винарския сектор, както е посочено в член 41, параграф 5 от Регламент (ЕС) № 1308/2013, във връзка с мерките по член 45, параграф 1, буква а), членове 46—52 от Регламент (ЕС) № 1308/2013 и членове 3 и 4 от Делегиран регламент (ЕС) 2020/592 на Комисията (*1).“;
                           Държавите членки могат при необходимост също така да въвеждат през финансовата 2022 година, но не по-късно от 15 октомври 2022 г., такива промени в своите национални програми за подпомагане, но само във връзка с мерките по член 45, параграф 1, буква а) и членове 46—52 от Регламент (ЕС) № 1308/2013.
                        
                        
                           (*1)  Делегиран регламент (ЕС) 2020/592 на Комисията от 30 април 2020 г. относно временни извънредни мерки за дерогация от някои разпоредби на Регламент (ЕС) № 1308/2013 на Европейския парламент и на Съвета с цел преодоляване на смущенията на пазара в сектора на плодовете и зеленчуците и лозаро-винарския сектор, породени от пандемията от COVID-19 и свързаните с нея мерки (ОВ L 140, 4.5.2020 г., стр. 6).“;"
                        
                     
                  
                        (2)
                     
                     
                        в параграф 2 уводното изречение се заменя със следното:
                        
                           „2.   Чрез дерогация от член 8 от Регламент за изпълнение (ЕС) 2016/1150 през финансовите 2020, 2021 и 2022 г. държавите членки могат:“.
                        
                     
                  
         
            Член 2
            Влизане в сила и прилагане
            Настоящият регламент влиза в сила на третия ден след деня на публикуването му в Официален вестник на Европейския съюз.
            
            Той се прилага от 16 октомври 2021 година.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 6 октомври 2021 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  ОВ L 347, 20.12.2013 г., стр. 671.
         
            (2)  Регламент за изпълнение (ЕС) 2020/600 на Комисията от 30 април 2020 г. за въвеждане на дерогация от Регламент за изпълнение (ЕС) 2017/892, Регламент за изпълнение (ЕС) 2016/1150, Регламент за изпълнение (ЕС) № 615/2014, Регламент за изпълнение (ЕС) 2015/1368 и Регламент за изпълнение (ЕС) 2017/39 по отношение на някои мерки за справяне с кризата, предизвикана от пандемията от COVID-19 (ОВ L 140, 4.5.2020 г., стр. 40).
         
            (3)  Регламент за изпълнение (ЕС) 2016/1150 на Комисията от 15 април 2016 г. за определяне на правила за прилагането на Регламент (ЕС) № 1308/2013 на Европейския парламент и на Съвета по отношение на националните програми за подпомагане в лозаро-винарския сектор (ОВ L 190, 15.7.2016 г., стр. 23).
         
            (4)  Регламент за изпълнение (ЕС) 2021/78 на Комисията от 27 януари 2021 г. за изменение на Регламент за изпълнение (ЕС) 2020/600 за въвеждане на дерогация от Регламент за изпълнение (ЕС) 2017/892, Регламент за изпълнение (ЕС) 2016/1150, Регламент за изпълнение (ЕС) № 615/2014, Регламент за изпълнение (ЕС) 2015/1368 и Регламент за изпълнение (ЕС) 2017/39 по отношение на някои мерки за справяне с кризата, предизвикана от пандемията от COVID-19 (ОВ L 29, 28.1.2021 г., стр. 5).
         
            (5)  Делегиран регламент (ЕС) 2020/592 на Комисията от 30 април 2020 г. относно временни извънредни мерки за дерогация от някои разпоредби на Регламент (ЕС) № 1308/2013 на Европейския парламент и на Съвета с цел преодоляване на смущенията на пазара в сектора на плодовете и зеленчуците и лозаро-винарския сектор, породени от пандемията от COVID-19 и свързаните с нея мерки (ОВ L 140, 4.5.2020 г., стр. 6).